Afrikaanse satellietkanale gestaakStarSat het Woensdag aangekondig dat sy enigste twee Afrikaanse kanale binnekort permanent van die lug af sal wees. MYtv en OnseTV sal vanaf 1 Oktober nie meer op StarSat, die Suid-Afrikaanse tak van StarTimes Media, te sien wees nie. StarTimes Media het TopTV in 2013 oorgeneem en is oral in Afrika beskikbaar. Dit was Suid-Afrika se eerste noemenswaardige mededinger met DStv sedert MultiChoice sy eerste betaal-televisiediens van stapel gestuur het. Luidens ŉ verklaring deur die bestuurspan van MYtv en OnseTV het StarSat die nuus dat hulle kontrakte nie hernu word nie, meegedeel sonder om ŉ rede vir dié besluit te verskaf. “Ons groet StarSat met ŉ swaar hart, maar is baie dankbaar vir die 13 jaar wat ons gegun is om daar te kon uitsaai,” sê Jaco Ferreira, uitvoerende hoof van MYtv. “Ons sal ewig dankbaar wees vir die tyd wat ons saam met die StarSat-span kon deurbring.” Die uitsending van OnseTV het op 29 September 2017 op StarSat begin. Die kanaal is hoofsaaklik gefokus op die bruin Afrikaanssprekende gemeenskap. MYtv, wat voorheen as ASTV bekendgestaan het, het eers op die VIVID-platform begin uitsaai en is in Oktober 2009 op TopTV as enigste Afrikaanse kanaal aanvaar. “Ten spyte daarvan dat die reaksie uit ons onmiddellike bruin gemeenskappe oorweldigend positief was en steeds is, het StarSat die nuus aan die bestuur van OnseTV en MYtv gebreek dat die kontrakte nie hernu gaan word nie. “Die bestuur van OnseTV voel dat alle groepe binne die bruin gemeenskap [met die kanaal] ŉ stem gekry het, maar dat daardie stem nou stilgemaak is. OnseTV het ŉ tuiste vir die bruin gemeenskap geword.” MYtv en OnseTV kan egter steeds aanlyn gekyk word. Kyk MYtv hier en OnseTV hier.